กรณีที่ไม่สามารถผ่อนรถต่อได้ ไม่ว่าจะด้วยปัญหาใดก็แล้วแต่ การแก้ปัญหามีอยู่หลายวิธี เช่น คืนรถให้ไฟแนนซ์นำไปขายทอดตลาด วิธีนี้อาจมีเรื่องของส่วนต่างจากการขายเพิ่มเข้ามา หรือขายต่อให้ผู้อื่น และเปลี่ยนสัญญา วิธีนี้คุณสามารถนำเงินที่ขายได้มาปิดยอดไฟแนนซ์ แต่ต้องคำนึงเสมอว่าสองวิธีนี้เป็นการตัดภาระออกไปเลย หมายถึงเราจะไม่มีรถไว้ใช้งานอีกต่อไป
ถ้ายังอยากเก็บรถไว้อยู่ก็ควรใช้วิธีรีไฟแนนซ์ เป็นการปรับโครงสร้างหนี้ใหม่ เพื่อยืดระยะเวลาการผ่อนออกไปและลดภาระค่าผ่อนต่องวดให้ถูกลง หรืออีกวิธีคือเจรจาขอผ่อนเฉพาะดอกเบี้ยไปก่อน สองวิธีนี้เรายังมีรถไว้ใช้งาน ด้วยการผ่อนที่ถูกลง แต่ผลตามมาคือดอกเบี้ยและระยะเวลาการเป็นหนี้ที่นานขึ้น